**TÉZY**

**k návrhu opatrenia Národnej banky Slovenska z XX 2025 č. X/2025 ktorým sa mení a dopĺňa opatrenie Národnej banky Slovenska z 31. marca 2015 č. 4/2015 o ďalších druhoch rizík, o podrobnostiach o systéme riadenia rizík banky a pobočky zahraničnej banky a ktorým sa ustanovuje čo sa rozumie náhlou a neočakávanou zmenou úrokových mier na trhu v znení opatrenia z 19. novembra 2024 č. 7/2024**

Národná banka Slovenska podľa § 27 ods. 14 písm. a) a d) a § 33 ods. 3 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov plánuje vydať opatrenie, ktorým sa mení a dopĺňa opatrenie Národnej banky Slovenska z 31. marca 2015 č. 4/2015 o ďalších druhoch rizík, o podrobnostiach o systéme riadenia rizík banky a pobočky zahraničnej banky a ktorým sa ustanovuje čo sa rozumie náhlou a neočakávanou zmenou úrokových mier na trhu v znení opatrenia z 19. novembra 2024 č. 7/2024.

Plánované opatrenie zohľadňuje prijatie smernice Európskeho parlamentu a Rady (EÚ) 2024/1619 z 31. mája 2024, ktorou sa mení smernica 2013/36/EÚ pokiaľ ide o právomoci v oblasti dohľadu, sankcie, pobočky z tretích krajín a environmentálne a sociálne riziká a riziká v oblasti správy a riadenia (ďalej len „CRD6“).

Opatrenie bude predstavovať transpozíciu ustanovení čl. 1 ods. 24, 25, 26, 27 a 28 CRD6 v oblasti riadenia rizík.

Transpozícia uvedených ustanovení sa zabezpečí tak, že sa stanovia požiadavky na riadenie rizík v prípadoch, ak sú expozície banky alebo pobočky zahraničnej banky spojené s kryptoaktívami, resp. poskytovateľmi služieb kryptoaktív. Zároveň sa upravia požiadavky na niektoré aspekty riadenia environmentálnych a sociálnych rizík a rizík v oblasti správy a riadenia a testovanie odolnosti v tejto oblasti.

Opatrenie bude vydané vo Vestníku Národnej banky Slovenska a v Zbierke zákonov bude vyhlásené oznámením o jeho vydaní.